
Időskori marginalizáció

Kulcsszavak: marginalizáció; ageizmus; magány; nyugdíjazás
Bevezetés: Az időskorral együtt jár a visszavonulás, a legtöbb esetben az időseknek meggyengülnek kapcsolataik a külvilággal. Az idősek társadalmi helyzetét elsősorban a függőségi és a kivonulási elméletek tárgyalják.
Célok, hipotézisek: Kutatásom feltáró jellegű, és a 65 év fölötti európai, valamint erdélyi magyar idősek életmódját, életminőségét és egészségi állapotát vizsgálja.
Módszerek: Kutatásom során két módszerrel dolgoztam: kvalitatív, illetve kvantitatív módszerrel. Félig strukturált interjúkat készítettem 2024 áprilisában a gyergyószentmiklósi
Szent Erzsébet idősek otthonában (7 fő), valamint hat olyan időssel, aki a saját otthonában él. Az interjúkat tematikus elemzéssel dolgoztam fel. Kvantitatív módszerként a European Social Survey nemzetközi kutatás 2022-es adatfelvételének a 65 év fölöttiek részmintáját elemeztem. Elemzésemben leíró statisztikai módszerrel világítom meg az idős népesség társadalmi helyzetét és egészségi állapotát.
Eredmények: Az európai idős népességnek egyharmada valamilyen funkcionális korlátozottsággal küzd. Erdélyi interjúalanyaim legtöbbje legalább egy krónikus betegséggel él. Az idősotthonban és a saját otthonukban élő idősek életminőségében nem tapasztaltam jelentős eltéréseket, életükben sokkal inkább a házastárs elvesztése a mérföldkő. Az egyedül élők körében sokkal erősebben jelen van a társas elszigetelődés, ami a mentális betegségek egyik kockázati tényezője.
Összefoglalás/Következtetések: Kutatásom naprakész eredményekkel szolgál az európai és az erdélyi magyar idősek életminőségéről és egészségi állapotáról. A két módszer együttes alkalmazásával az idősek életminőségének komplexebb megközelítésére törekedtem.




